**24h karting race of slovakia 2024**

**Orechová Potôň, 29.9.2024 - Najväčšie podujatie vytrvalostných motokárových pretekov SWS (Sodi World Series) s rekordnou účasťou 69 tímov v histórii pozná svojich víťazov. Po 24 hodinách tvrdého zápolenia najlepšie obstál a svoje prvenstvo si odnáša trojčlenný tím PFV z Talianska, nasledovaný druhým, nemeckým tímom PF RACING a tretím, minuloročným víťazným tímom
zo Švajčiarska, EIRIZ PRO.**

Počas víkendu 28.-29. septembra sa zišlo na motokárovej trati na SLOVAKIA RINGU 320 jazdcov z 20 krajín Európy, aby si medzi sebou zmerali sily počas 24h vytrvalostných pretekov na rovnocenných motokárach značky Sodi. Na štart druhého ročníka 24hodinovky sa postavilo a presne o 12h
na sobotné poludnie odštartovalo rekordne 69 motokár, čím toto podujatie prekonalo minuloročný rekord 60 motokár a stalo sa tak najväčším vytrvalostným podujatím pretekov SODI v jeho histórii.

Víťazný, trojčlenný tím kategórie PRO v zložení dvoch Talianov Damiano Marchesan a Nicolo Soffiati doplnený Francúzom Borisom Bouvierom, „natočil“ spolu 1154 kôl, čo predstavuje vyše 1330km. Počas 24h absolvovali spolu povinne 30 zastávok v boxoch na výmenu motokár a striedanie jazdcov. Tí na trati museli zvádzať tesné vzájomné súboje nie len medzi sebou, ale aj s únavou a pomerne chladným a veterným počasím.

Do bojov o cenné body celkovej klasifikácie pretekov SODI sa zapojili aj 4 slovenské tímy. Z nich najúspešnejším a celkovo piatym sa stal trojčlenný tím **YOUNG & WILD** v zložení – Simon Suchovský zo Slovenska, Zdenek Ostadal z Česka a Ludo Bayeux z Francúzska.

V kategórii GOLD si najlepšie počínal belgický tím PANTHAA RACING BY JOVATECHNICS pred rovnako belgickým FRIENDS OF KARTING a DYMOVEE RACING tímom z Poľska.

V kategórii SILVER uspel belgický tím BKRT RED, druhé miesto patrilo SKR Junior 2 tímu z Bulharska a tretie miesto obsadil tím BAMBOO´NED RACING BY TOP-OFF tiež z Belgicka.

Promotérom podujatia a spoluorganizátorom bol bulharský tím Karting Events Bulgaria, ktorý má
s organizovaním podobných pretekov v Európe dlhoročné skúsenosti. Pretekalo sa na identických motokárach SODI SR4 s výkonom 13k určených pre bežnú verejnosť.

**SWS preteky**

Preteky Sodi World Series patria k najväčším motokárovým pretekom na svete určeným širokej verejnosti. Organizujú sa vo vyše 200 krajinách sveta, zapojiť do nich sa môže v podstate hocikto, stačí sa prihlásiť do lokálnych pretekov organizovaných v jednotlivých krajinách a motokárových centrách, ktoré prevádzkujú svoje požičovne motokár značky SODI. Celkovo ide o najjednoduchšie a cenovo najdostupnejšie pretekanie, keďže sa preteká na bežných motokárach z požičovne
pre verejnosť.

Uplynulé podujatie **24h hodinových pretekov SWS** bolo v poradí už tretím vytrvalostným podujatím na motokárovom centre areálu SLOVAKIA RING a celkovo druhým tohtoročným podujatím v Európe. Svojím rozsahom a počtom štartujúcich motokár (69) vytvorilo zároveň svetový rekord v počte štartujúcich a pretekajúcich motokár značky SODI v histórii týchto pretekov.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |